KIRJALLINEN KYSYMYS P-2537/01 esittäjä(t): Roberto Bigliardo (TDI) komissiolle. Italialaisten pääjohtajien lukumäärä Euroopan komissiossa.



Virallinen lehti nro 093 E , 18/04/2002 s. 0154 - 0155



KIRJALLINEN KYSYMYS P-2537/01 esittäjä(t): Roberto Bigliardo (TDI) komissiolle (13. syyskuuta 2001) Aihe: Italialaisten pääjohtajien lukumäärä Euroopan komissiossa Mihin sitoviin toimiin komissio aikoo ryhtyä komission pääjohtajien nimittämisen johdosta, ottaen huomioon, että nimityksissä pitäisi noudattaa tasapuolisen maantieteellisen jakauman periaatetta yleisen käytännön mukaisesti? Viimeisimmissä nimityksissä Ranska sai jopa seitsemän pääjohtajaa ja Iso-Britannia kuusi, kun taas Italia, joka on yhtä merkittävä ja väkiluvultaan yhtä suuri maa ja jolla on saman laajuinen edustus Euroopan unionissa, sai vain kaksi pääjohtajan ja neljä apulaispääjohtajan paikkaa. Miten komissio selittää tämän huomattavan maatieteellisen epätasapainon nimityksissä? Miten komissio aikoo menetellä, jotta nimitykset jakautuisivat tasapuolisemmin ja jotta niissä kunnioitettaisiin paremmin Italian kaltaisen merkittävän maan oikeuksia? Neil Kinnockin komission puolesta antama vastaus (15. lokakuuta 2001) Komission korkeiden virkamiesten nimittäminen ei tapahdu arvoisan parlamentin jäsenen kysymyksessään mainitsemalla tavalla. Millekään jäsenvaltiolle ei anneta pääjohtajan tai varapääjohtajan paikkoja. Komissio täyttää avoimet virkansa noudattaen henkilöstösääntöjen 27 artiklaa, jossa mainitaan seuraavaa: Palvelukseen otettaessa on tarkoitus varmistaa, että toimielin saa palvelukseensa mahdollisimman päteviä, tehokkaita ja ehdottaman luotettavia virkamiehiä, joiden palvelukseen ottaminen tapahtuu mahdollisimman laajalta alueelta. () Virkaa ei saa varata tietyn jäsenvaltion kansalaisille. Näin ollen mikään kansallisuus ei ole oikeutettu virkakiintiöön millään tasolla. Osoittaakseen, kuinka tärkeä ja arvokas asia unionin kulttuurinen monimuotoisuus on, komissio kuitenkin pyrkii säilyttämään laajan maantieteellisen tasapainon, jotta voitaisiin varmistaa, että kaikkien jäsenvaltioiden kansalaisia olisi edustettuina toimielimissä kaikilla tasoilla. Komissio tarkasteli korkeiden virkamiesten nimitysmenettelyjä uudelleen vuonna 1999 siinä tarkoituksessa, että avointen menettelyjen pohjalta valittaisiin ehdokkaita, jotka osoittavat olevansa pätevimpiä virkaan, johon nimitystä ollaan tekemässä. Komissio painotti päätöksissään, jotka se teki 18. syyskuuta 1999 pitämässään ensimmäisessä kokouksessa, muun muassa sitä, että eroavan viranhaltijan kansallisuuden ei pitäisi vaikuttaa nimitettäessä uutta viranhaltijaa. Komissio myös hyväksyi A1- ja A2 -virkoihin nimittämistä koskevat käytännesäännöt, jotka parantavat neuvoa-antavan nimityskomitean (CCA) noudattamia menettelyjä. Tämä komitea on vastuussa teknisestä valintamenettelystä, jonka pohjana on osaamisen periaate, ja sen tehtävänä on esittää nimittävälle viranomaiselle (komissiolle) luettelo ehdokkaista, jotka ovat ansioidensa perusteella päteviä hoitamaan haettavaksi asetettua virkaa. Vertailtuaan pätevien ehdokkaiden ansioita nimittävä viranomainen suorittaa valinnan noudattaen periaatetta, jonka mukaan kaikkien tasojen virkamiehiä on otettava palvelukseen mahdollisimman laajalta alueelta, ja periaatetta, jonka mukaan miehillä ja naisilla on oltava yhtäläiset mahdollisuudet, kuten Amsterdamin sopimuksessa määrätään. Tässä yhteydessä on syytä mainita, että kahden pääjohtajan ja neljän varapääjohtajan lisäksi tällä hetkellä myös A2-virassa olevista yksikön pääjohtajista kaksi on Italian kansalaisia. Lisäksi komissio on hiljattain nimittänyt varapääjohtajaksi Italian kansalaisen, (joka ei ole vielä ottanut vastaan tehtäväänsä, sillä päivämäärä on vielä avoin.)